Ada
Ada (it. Adda) – upė šiaurės Italijoje; Po kairysis intakas. Ilgis – 313 km, baseino plotas – 7 800 km². Prasideda Alpėse, netoli sienos su Šveicarija. Teka į vakarus, prateka Komo ežerą, tada pasuka į pietus ir teka Po lyguma. Įteka į Po netoli Kremonos. Yra HE. Didžiausias intakas – Serijas (kairysis). Ant upės krantų įvyko keletas svarbių mūšių, vienas jų – Lodžio mūšis, įvykęs 1796 m., kuomet Napoleonas iškovojo pergalę prieš austrus. Upėvardis kildinamas iš ligūrų addua ('vanduo, upė') arba keltų adur ('takus vanduo').